Psalmus 60
Psalmus 60 (enumeratione Graeca psalmus 59 dictus) libri Psalmorum verbis "Deus, repulisti nos" incipit; etiam habet superscriptionem: "Magistro chori. Secundum "Lilium praecepti". Miktam. David. Ad docendum. Quando contra Aram Naharaim et Aram Soba egressus est, et quando Ioab reversus devicit Edom in valle Salis: duodecim milia (hominum)" (sic in Nova Vulgata). In hoc psalmo psalmista victa victoriam precatur Ioannes Calvinus, theologiae Reformationis fautor, sic argumentum psalmi descripsit: David iam locatus in solio, et insignibus aliquot victoriis potitus, quae ad stabiliendum regnum eius valere poterant, Dei gratiam praedicat et extolli: neque id testandae modo gratitudinis causa, sed ut residuum populum, qui iugum subire adhuc recusabat, sibi conciliet, atque ita colligat lacerum populi corpus. Postquam autem dixit fulgere aperta benedictionis Dei signa, quae testentur ipsum divinitus electum esse Regem, praecipue ad oraculum revocat fideles, ut intelligant se coalescere Dei auspiciis, si unctionem a Samuele factam consensu suo approbent. Simul etiam preces admiscet, ut perficiat Deus quod coepit.